ང་ཚོའི་དགེ་རྒན་དག་གིས་ནི་སློབ་མ་མཆོག་དང་རབ་ཏུ་གྱུར་བ་དག་ལས།སྤྱིར་བཏང་གི་སློབ་མ་དཀྱུས་མའི་རིགས་ལ་ཁ་ཡ་དེ་ཙམ་མི་བྱེད་ལ།དམིགས་བསལ་ཨང་རིམ་མཐའ་མར་ཡོད་པའི་སློབ་མའི་རིགས་ནི་དགེ་རྒན་ཚོའི་སེམས་ནང་ན་ཡལ་ཞིང་མིག་ནང་དུ་བོར་ནས་ཡོད།དོན་དམ་སློབ་མའི་སྐར་གྲངས་ཁོ་ནས་དགེ་རྒན་གྱི་གྲུབ་འབྲས་ཐག་གཅོད་བྱེད་པའི་ལུགས་སྲོལ་འདི་དར་བ་ནས་སྐར་གྲངས་མཐོན་པོ་མི་ལོན་པའི་སློབ་མ་དག་ནི་དགེ་རྒན་དེ་དག་གི་མིག་ནང་གི་ཚེར་མ་དང་སེམས་ངོས་ཀྱི་གཤེད་མ་ལྟ་བུར་གྱུར་ཡོད།ནམ་རྒྱུན་རྒྱལ་ཁམས་མིག་གིས་མ་མཐོང་ཞིང་།བསླབ་དེབ་ཙམ་ལས་དཔེ་ཆ་གཞན་ལ་ལག་པས་མི་རེག་པ།འཛམ་གླིང་རང་བཞིན་གྱི་གྲགས་ཅན་གློག་བརྙན་གཅིག་ལ་ཡང་བལྟ་མ་མྱོང་བའི་དགེ་རྒན་དང་མགོ་ཁྲིད་མང་པོ་ཞིག་གི་ལུས་པོ་རྨིག་རྗེས་ཀྱི་ཆུའི་ནང་འཁོར་བཞིན་བསམ་པ་ནི་གླིང་དཀར་སྟོད་ཡིན་པས་སློབ་མ་མང་པོ་ཞིག་སྡེབ་གསོད་བྱེད་ཀྱིན་པ་རྩ་བ་ནས་ཤེས་ཀྱིན་མེད།མདོར་ན་ས་པཎ་གྱིས་གཙང་མཁས་གཞན་ལ་ཕན་པར་འདོད་ཅེས་གསུངས་པ་ལྟར་གྱི་མཚན་ཉིད་དང་ལྡན་པའི་དགེ་རྒན་བོད་ཁམས་ན་ག་ཚོད་ཡོད་དམ།